# Josep Pich Mitjana

Josep Pich Mitjana (Manresa, 1967) és un historiador i professor de la Universitat Pompeu Fabra de Barcelona, especialitzat en la història político-social de Catalunya i els orígens del catalanisme polític al segle xix.
És llicenciat en Història Contemporània per la Universitat de Barcelona (1991) i doctor per la Universitat Pompeu Fabra (1999), amb la tesi Valentí Almirall i Llozer (1841-1904) i la gènesi del catalanisme polític, dirigida per Josep Termes i Ardèvol, del qual se'l considera deixeble. El 2021 va ser nomenat catedràtic d'Història Contemporània de la Universitat Pompeu Fabra.
Ha guanyat ex aequo el Premi Joan Givanel i Mas de Ciències de la Comunicació de l'Institut d'Estudis Catalans del 2001 i el XXI Premi Ferran Soldevila de la Fundació Congrés de Cultura Catalana de 2004 amb dues obres sobre Valentí Almirall.
És membre del Grup de Recerca en Estats, Nacions i Sobiranismes, de l'Institut Universitari d'Història Jaume Vicens i Vives de la Universitat Pompeu Fabra. Les seves línies d'investigació són: la història política espanyola de la segona meitat del segle xix i principis del segle xx, des del Sexenni Democràtic a la Restauració borbònica, el federalisme, el catalanisme i l'imperialisme espanyol al Marroc, amb un interès especial en la premsa, especialment la satírica. També ha investigat sobre l'anticlericalisme a Catalunya i a Espanya. A banda d'Almirall també ha estudiat altres personatges de l'època: Francesc Pi i Maragall, Antonio Royo Villanova i Manuel de Lasarte i Rodríguez-Cardoso. Per a les seves investigacions a més fa seguiment de la premsa de l'època: Diari Català, El Estado Catalán, Gracia y Justicia entre d'altres. És autor de diverses monografies i articles de recerca històrica. Ha realitzat una edició de les obres de Conrad Roure, que recull els tres volums de l'obra i forma part d'una sèrie de nou volums que vol aplegar la producció periodística de l'autor.

## Obres destacades

* El Centre Català: La primera associació política catalanista (1882-1894). (2002)
* Almirall i el Diari Català. [Barcelona]: Institut Universitari d'Història Jaume Vicens i Vives (2003)
* Federalisme i catalanisme: Valentí Almirall i Llozer (1841-1904). [Barcelona]: Institut Universitari d'Història Jaume Vicens i Vives (2004)
* Valentí Almirall i el federalisme intransigent. Barcelona (2006)
* Francesc Pi y Margall y la crisis de Melilla de 1893-1894. (2008)
* Els llums s'apaguen a tot Europa. La fi de la Belle Époque. (2014)
Per a una bibliografia més completa vegeu «Obra de Josep Pich Mitjana» a Dialnet.

## Referències

* ↑ «Nace Nova Editorial, con libros de ensayo histórico para el gran público» (en castellà). La Vanguardia, 11-11-2014.
* 1 2 «Pich Mitjana, Josep. Biografia». Universitat Pompeu Fabra. Unitat Acadèmica d'Humanitats. Professorat. Arxivat de l'original el 2017-01-18. [Consulta: 16 gener 2017].
* 1 2 Meroño, Pere. «Entrevista a Josep Pich: “La revolución de Julio de 1909 en Barcelona fue el primer gran aviso de la guerra civil”» (en castellà). VilaWeb, 28-02-2017. [Consulta: 28 desembre 2021].
* ↑ «Josep Termes. Vida». Càtedra Josep Termes : Lideratge, ciutadania i identitats. Universitat de Barcelona. [Consulta: 15 gener 2017].
* ↑ «Resolución de 6 de octubre de 2021, de la Universidad Pompeu Fabra, por la que se nombra Catedrático de Universidad a don Josep Pich Mitjana». Boletín Oficial del Estado, núm. 252, 21-10-2021, pàg. 128213.
* ↑ «Membres». Grup de recerca en estats, nacions i sobiranies (GRENS). [Consulta: 28 desembre 2021].
* ↑ García, Camilo Herrero «Reseña de Martín Corrales, Eloy y Pich i Mitjana, Josep (eds.) (2017), España frente a la Independencia de Marruecos». Revista de Estudios Internacionales Mediterráneos (REIM), 23, 2017, pàg. 137–140. ISSN: 1887-4460.
* ↑ Bennasar, Sebastià «El Be Negre, l’assassinat de Planes i la fi del periodisme en català». Vilaweb, 26-04-2017.
* ↑ «Josep Pich i Mitjana» (en castellà). Dialnet. [Consulta: 6 juliol 2016].
* ↑ «Conrad Roure». Enciclopèdia de les Arts Escèniques Catalanes. Institut del Teatre. [Consulta: 28 desembre 2021].
* ↑ «Federalisme i Catalanisme: Valentí Almirall i Llozer (1841-1904) [Ressenya]». Eix Diari. [Consulta: 17 juliol 2016].
* ↑ Riera, Ignasi «Ai, la Belle Époque». El Punt Avui, 29-10-2015.

## Enllaços externs

* Portal de Producció Científica de la UPF